钦定古今图书集成/方舆汇编/职方典/第1127卷 > 形胜附
## 钦定古今图书集成/方舆汇编/职方典/第1127卷 > 形胜附

府总

《书禹贡》：“江汉朝宗于海。”

《元和郡志》：“前枕蜀江，北带汉水。”

唐贾至《秋兴亭记》：“仰眂大别之固，俛眺沧浪之浸，阅吴蜀楼船之殷，鉴荆衡泽薮之大。”

《通鉴》：“路通荆雍，控引秦梁。”

宋蔡纯臣《寥廓台记》：“据凤栖之峻峰，倚大别之巨麓，蜀江西来，汉水东入，山光水色，四环交映。” 《图经》：“汉阳东握江汉，表以大别之山，临高阻深，其势狭而险，其基完而固，与武昌并峙，方七里而近，盖左右翼蔽，为磐石安也。附郭之县，亦称汉阳，编户十九里。有凤栖之冈、郎官之湖，其巃耸而镇曰九真之山。山麓有九” 泉，其支起为龙霓，三峰鼎立，中有云，滃然则雨。汉水别为沔，出新滩，其一与沌水合，出沌口。滠水下黄陂，与沦、索二水合流，同入于江。其北百二十里曰汉川县，编户八里。有山如甑，曰“小别山。” 迤南为龙门，平眺石镜，纡睇阳台，以临汉皋。涢水会之。臼水出县西北，逶而南，过涢水，与汉江合，若乃地接。

会郡水陆交挽，往来差使，乘轺浮舳，衔尾而取道，故供亿视他郡独繁。乃仅仅取给于两县，其窘促可知也。矧其地当汉水下流，岁一泛溢，导之不注，防之难遏，则荡为沮洳之场，吏第束手耳。故其民不得已弃耒耜而丐命于湖泽，可念也。然两县土风劲悍，汉川为甚。刘家隔吭扼雍、梁，腋引吴、越，为商舶之辏，稍称繁殷。乃游民时群不逞，出没飘忽，莫可谁何，往来盗掠于鄙。令率兵逐之，竟截其双耳去。所为不虞之戒，弥甚《武昌》云。